[{"text_idx": "#000004", "text": "Ameeriklanna Madison Brengle on selline tennisist, kellega Anett Kontaveit on rohkem kohtunud profikarja\u0308a\u0308ri esimeses pooles. Ent isegi tollal, kui Brengle oli Anettist edetabelis eespool, kaotas ameeriklanna talle mo\u0303lemas ma\u0308ngus."}, {"text_idx": "#000005", "text": "Brengle on u\u0308ks tu\u0308u\u0308pilisemaid esisaja ma\u0308ngijaid, kelle vo\u0303imed mitte mingil juhul ei luba tema kuulumist na\u0308iteks TOP30 sekka. Pisut on isegi ime, et ta 2015. aastal parimal na\u0308dalal 35. edetabelikohale kerkis. Ning kohtus siis maailma 47. reketina US Openi 3. ringis Kontaveidiga (tollal WTA 152.) ja kaotas otsustavas setis 0:6. Kuigi Anett \u201coskas\u201d kaotada teise seti, oli ma\u0308ng tegelikult u\u0308hepoolne."}, {"text_idx": "#000006", "text": "Selles mo\u0303ttes tekib ku\u0308simus, et milliseid vo\u0303imalusi on Brengle\u2019il ta\u0308na Chicago turniiri avaringis, kui ta ise asub edetabelis 87. ja Anett 23. kohal? Vastata vo\u0303iks nii, et ainult juhul, kui Anettile on erakordselt halvavalt mo\u0303junud lennureis Euroopast Ameerikasse ja harjumine ajavahega. Vo\u0303ib-olla ka va\u0308simus Ostrava turniriist, aga vaevalt Anett oleks siis Chicagosse ma\u0308ngima so\u0303itnud, kui ta oleks mingilgi viisil kurnatust tundnud."}, {"text_idx": "#000007", "text": "Kes on siis praegu 31-aastane Madison Brengle? Juuniorina va\u0308gagi korralik tennisist, kes parimal na\u0308dalal (august 2007) kerkis 17-aastasena maailma noorte edetabelis neljandaks. Aga tema vanuseklassis olid noortekarja\u0308a\u0308ris va\u0308gagi edukad Anastassia Pavljuts\u030cenkova ja Caroline Wozniacki ning selliste nimede ko\u0303rvalt ei o\u0303nnestunud Brengle\u2019il juunioride sla\u0308mmi vo\u0303ita. Ent ta ma\u0308ngis kaks korda finaalis! 2007. aasta Australian Openi juunioride turniiril kaotas ta lo\u0303ppkohtumises just Pavljuts\u030cenkovale, aga sama aasta Wimbledonis Urszula Radwanskale. Nende tulemuste pealt vo\u0303iks va\u0308ita, et tegu on ikkagi andeka ma\u0308ngijaga, aga paraku ei ole Brengle\u2019i ma\u0308ngus kunagi olnud sellist kergust nagu paljudel tema tugevamatel eakaaslastel."}, {"text_idx": "#000008", "text": "Juba noorteklassi parimal aastal (2007) kerkis Brengle ta\u0308iskasvanute edetabelis 200. koha piirimaile (hooaja parim koht 217.). Tolle aasta kevadel, veel enne 17. su\u0308nnipa\u0308eva, jo\u0303udis Brengle kahe 25-tuhandelise ITF-i turniiri finaali. Teenis ka u\u0308he vo\u0303idu Los Angelese WTA turniiril, kuhu tulevikulootusele anti vabapa\u0308a\u0308se. Ning see vo\u0303it ei tulnud suvalise ma\u0308ngija, vaid hilisema suure sla\u0308mmi ts\u030cempioni Flavia Pennetta u\u0308le."}, {"text_idx": "#000009", "text": "Ent saanud 17-aastaselt maailma 217. reketiks, ja\u0308i Brengle\u2019i areng kuueks aastaks seisma. Kuni 2013. aasta lo\u0303puni ei olnud Brengle kordagi rankingus ko\u0303rgemal 150. kohast. Suhteliselt kindlalt pu\u0308sis ameeriklanna aastatel 2009 kuni 2013 TOP200 sees, aga vanus aina kasvas. La\u0308bimurre su\u0308ndis kahel ja\u0308rgmisel hooajal \u2013 2014 pa\u0308a\u0308ses Brengle esmakordselt esisajasse ja aastal 2015 TOP50 sekka."}, {"text_idx": "#000010", "text": "Brengle\u2019i u\u0308ks \u201csaladus\u201d peitus selles, et ta ma\u0308ngis va\u0308ga palju, na\u0308iteks 2014. aastal 28 turniiri. Kui ebao\u0303nnestus, alustas ja\u0308rgmisel na\u0308dalal uuesti. Juulis vo\u0303itis ta Lexingtonis ITF-i 50-tuhandelise turniiri ja alles sellega rebis lo\u0303plikult end 150. kohast u\u0308lespoole (128.). Suurim edu oli siiski Linzi WTA turniiril veerandfinaali jo\u0303udmine. Ent tal ka vedas, sest Ana Ivanovic andis Brengle\u2019ile 2. ringis loobumisvo\u0303idu."}, {"text_idx": "#000011", "text": "2015. aastal oli Brengle\u2019i suure hu\u0308ppe aluseks Hobarti WTA turniiril finaali ja Australian Openil 1/8 finaali jo\u0303udmine. Ta alistas Melbourne\u2019is maailma 13. reketi Andrea Petkovici ja 37. reketi Coco Vandeweghe ning oligi pa\u0308rast kaht edukat turniiri maailma 45. reket. Poolfinaali jo\u0303udmine Stuttgardis (vo\u0303itis ka Petra Kvitovat) ta\u0308hendas Brengle\u2019ile edetabeli 36. kohta ja sealt u\u0308lespoole ta liikuski vaid u\u0308he koha vo\u0303rra, sest maikuus algas kaotuste seeria \u2013 Brengle langes avaringis va\u0308lja kaheksal turniiril. US Open oli talle edukam, aga nagu eespool lugesite, katkestas tema tee 3. ringis Kontaveit."}, {"text_idx": "#000012", "text": "Kuid edaspidi ei ole Brengle\u2019i tennisekarja\u0308a\u0308ris suurt millestki ra\u0308a\u0308kida. Hobarti finaal on talle seni ainsaks ja\u0308a\u0308nud ja WTA turniiri vo\u0303itnud ta pole. 2016. aastal ma\u0308ngis ta veidi pareminui muruva\u0308ljakutel (\u2018s-Hertogenboschis poolfinaal), kuid po\u0303rus ta\u0308ielikult suve teisel poolel ja su\u0308gisel. 2017. aasta kevadeks oli ta langenud esisaja lo\u0303ppu ning ega ameeriklanna sealt eriti va\u0308lja pole pa\u0308a\u0308senud."}, {"text_idx": "#000013", "text": "Ta\u0308navu on Brengle u\u0308sna palju ma\u0308nginud ka ITF-i 100-tuhandelisi ja WTA 125K turniire, sest tavalistel WTA turniiridel vo\u0303i sla\u0308mmiturniiridel tal vo\u0303ite napib. Kui madalama auhinnafondiga turniirid arvestusest maha vo\u0303tta, on Brengle vo\u0303itnud 19st ma\u0308ngust 6. Ainus silmapaistvam tulemus on Wimbledonis 3. ringi jo\u0303udmine, kui ta alistas 2. ringis Sofia Kenini. Madalamatel turniiridel on ta korra jo\u0303udnud finaali (Charleston 100 000 ITF)."}, {"text_idx": "#000014", "text": "Kontaveidi omavaheline seis Brengle\u2019iga on 3:0 ning kui me Anetti teist vo\u0303itu juba mainisime, siis esimese saavutas ta 2014. aastal Nottinghamis ITF-i 50 000 turniiril lausa 6:2, 6:1. Brengle on ju murul olnud u\u0308sna korralik ma\u0308ngija, aga isegi sel kattel vo\u0303itis Anett teda u\u0308lekaalukalt. Kolmas ma\u0308ng peeti 2018. aasta Prantsusmaa lahtistel, kus Kontaveit ja\u0308i peale 6:1, 4:6, 6:2."}, {"text_idx": "#000016", "text": "Kontaveidi ja Brengle\u2019i kohtumise algusaega on keeruline ennustada. Kohtumine peetakse 2. va\u0308ljakul kolmanda ma\u0308nguna ja klausliga, et mitte enne kella 20.30 (Eesti aeg). Kui eelnevad kaks kohtumist saavad kolme tunniga (pluss pausid) la\u0308bi, siis algab Anetti ma\u0308ng to\u0303esti kell 20.30, kuid umbes tunniajane hilinemine on pa\u0308ris reaalne. Kindel on va\u0308hemalt see, et Kanepi ja Kontaveidi ma\u0308ngud ei kattu."}, {"text_idx": "#000021", "text": "Anett Kontaveit pigistas vo\u0303idu va\u0308lja"}, {"text_idx": "#000024", "text": "TennisNet.ee \u2013 mis? miks? ja kellele?"}]